《九月同琉球郑生赴通州作》
清代·黄文琛

西风送铃驮，初日浮古尘。王事莫敢息，于役偕远人。

海藩被恩信，济济来成均。私怀屡得请，不愧观国宾。

黄花酒已熟，吹帽值佳辰。程期限公牒，仆隶嚬且呻。

安知余蓄念，疮痍轸边垠。三载警烽檄，犬羊昧尊亲。

嘉尔笃忠孝，历险归我仁。附枝无曲木，同辙非异轮。

汉德优既渥，景命终古新。永永为外捍，不在输奇珍。

学省延国胄，所期化益淳。凛然效一职，去矣无苦辛。

作者简介：黄文琛，字海华，晚号瓮叟，汉阳人。道光乙酉举人，历官湖南候补知府。有《思贻堂》、《玩云室诸集》。